സെക്ടറല് മജിസ്ട്രേറ്റിനെ അസഭ്യം പറഞ്ഞ സംഭവം രണ്ടു പേര് അറസ്റ്റില് ആലങ്ങാട് : മാസ്ക് ധരിക്കാത്തതിനെക്കുറിച്ച് ചോദിച്ച സെക്ടറല് മജിസ്ട്രേറ്റിനെ അസഭ്യം പറയുകയും കൂടെയുണ്ടായ പോലീസുദ്യോഗസ്ഥനെ ആക്രമിക്കുകയും ചെയ്ത കേസില് രണ്ടു പേരെ ആലുവ വെസ്റ്റ് പോലിസ് അറസ്റ്റ് ചെയ്തു. വെസ്റ്റ് വെളിയത്തുനാട് കിടങ്ങപ്പള്ളില് വീട്ടില് റിയാസ് 47, വെസ്റ്റ് വെളിയത്ത്നാട് വാലത്ത് വീട്ടില് സത്താര് 42 എന്നിവരെയാണ് അറസ്റ്റ് ചെയ്തത്. വെള്ളിയാഴ്ച ഉച്ചയ്ക്ക് 12 ഓടെ കോട്ടപ്പുറം പെട്രോള് പമ്ബിന് സമീപമാണ് സംഭവം. കോവിഡ് നിവാരണ പ്രവര്ത്തനങ്ങളുടെ ഭാഗമായി സെക്ടറല് മജിസ്ടേറ്റ് പരിശോധന നടത്തുമ്ബോഴാണ് കൃത്യമായി മാസ്ക്ക് ധരിക്കാതെ കൂട്ടം കൂടി നില്ക്കുന്ന ഇവരെ കണ്ടത്. മജിസ്ടേറ്റ് ഇവരോട് ശരിയായ രീതിയില് മാസ്ക്ക് ധരിക്കാന് ആവശ്യപ്പെട്ടപ്പോള് കയര്ക്കുകയും അസഭ്യം പറയുകയുമായിരുന്നു. തുടര്ന്ന് കൂടെയുണ്ടായിരുന്ന പോലീസ് ഉദ്യോഗസ്ഥനെ മര്ദിക്കുകയും ചെയ്തു. പിന്നീട് കൂടുതല് പോലിസുദ്യോഗസ്ഥരെത്തിയാണ് ഇവരെ അറസ്റ്റ് ചെയ്തത്. എസ്ഐ മാരായ പി.എ.വേണുഗോപാല്, പി.എസ്.അനില്, സി.പി.ഒ മാരായ ഹാരിസ്, നിജാസ് എന്നിവരാണ് പ്രതികളെ പിടികൂടിയത്. കോടതിയില് ഹാജരാക്കിയ പ്രതികളെ റിമാന്ഡ് ചെയ്തു.